Folketing
2001-05-18

Alene på grund af, at man øjensynlig skal vente sig lidt af hvert i sit arbejde, afvises 28 pct. af alle anmeldte ulykker på grund af forventelighed. Endnu mere indviklet bliver det, når vi taler om pludseligt opståede løfteskader. At få anerkendt en pludseligt opstået løfteskade er som at vinde i lotto. Skaden skal være pludselig, varig, opstået spontant i umiddelbar tilknytning til løftearbejde i akavede stillinger for personer, som i øvrigt har belastet løftearbejde. Jeg lader den lige stå og prøver igen: Skaden skal være pludselig, varig, opstået spontant i umiddelbar tilknytning til løftearbejde i akavede stillinger og for personer, som i øvrigt har belastet løftearbejde. Velbekomme! Det er ikke tilfældigt, at kun 2½ pct. af de anmeldte skader her er blevet anerkendt. Og det, man kalder skader af kortvarig påvirkning, lider under fuldstændig uforståelige kriterier for anerkendelse. Det er faktisk så uforståeligt, at selv arbejdsgiverne her er parate til at bløde op på det stivnede begreb. Alt i alt vil jeg ligesom forslagsstillerne konstatere, at der er brug for ændringen i arbejdsskadebegrebet til ét objektivt begreb.